## Levelezés

A levelezés gyakorisága és terjedelme nem korlátozott. Levelezésre a postai forgalmazás és kézbesítés általános szabályai vonatkoznak. Levél csak papírra készített, írásos formában megjelenített, egyedi, illetve személyes jellegű közleményt, adatot, információt tartalmazhat, ami postai úton borítékban is elküldhető. Levélként kezelendő a levelezőlap és a képes levelezőlap is. A levelet tartalmazó borítékban fénykép is elhelyezhető. Minden egyéb küldeményt csomagként kezel az intézet. A kapcsolattartóval történő levelezés biztonsági szempontból tartalmilag ellenőrizhető, a tartalom magántitokként való kezelése kötelező. Tartalmilag nem ellenőrizhető a hatóságokkal, nemzetközi szervezetekkel és védőjével való levelezése.

Hatóságnak tekinthető különösen:

* az államhatalmi, államigazgatási feladatot ellátó szervek,
* az államigazgatási jogkörben eljáró egyéb szervek,
* megyei (fővárosi) kormányhivatalok és szakigazgatási szervei,
* a járásbíróságok, törvényszékek, ítélőtáblák, kúria,
* az Alkotmánybíróság,
* az ügyészségek,
* az igazságügyi szervek,
* a fegyveres erők és a rendvédelmi szervek,
* a nemzetbiztonsági szolgálatok,
* a helyi önkormányzatok.

Nemzetközi szervezetnek tekintendő:

* az Emberi Jogok Európai Bírósága,
* a Kínzás és Tortúraellenes Bizottság (CPT),
* az ENSZ Emberi Jogi Bizottsága,
* az ENSZ Kínzás Elleni Bizottsága.

A hatóságokra és nemzetközi szervezetekre vonatkozó előírások alkalmazhatók az alábbi szervek, illetve személyek esetében is:

* az alapvető jogok biztosának hivatala, Nemzeti Adatvédelmi és Információszabadság Hatóság,
* a külképviseletek,
* a parancsnok, a Büntetés-végrehajtás Országos Parancsnoksága, ha az elítélt zárt borítékban küldi levelét.

Tartalmilag ellenőrizhető levél esetében, amennyiben az ellenőrzés során megállapítást nyer, hogy a levél az intézet, illetve a fogva tartás biztonságát veszélyeztető adatot, információt vagy tárgyat tartalmaz, személyiségi jogot sért, a levelet továbbítani, illetve kézbesíteni nem lehet. Az ilyen levél továbbításának, illetve kézbesítésének magtagadását a fogvatartottal közlik, és a levelet (kivéve, ha fegyelmi vagy büntetőeljárás megindítására kerül sor) a fogvatartottnak visszaadják, illetve a feladónak visszaküldik. A visszaküldött levél biztonságot nem veszélyeztető részéről a fogvatartott tájékoztatást kap. A beérkező leveleket a reintegrációs tiszt, illetve a szociális segédelőadó osztja ki. A megírt, postai előírásoknak megfelelően megcímzett és bélyeggel ellátott levelet a reintegrációs tiszt, illetve a szociális segédelőadók szedik össze a zárkákból. A kapcsolattartóknak címzett leveleket lezáratlan, a tartalmilag nem ellenőrizhetőket lezárt borítékban kell kiadni. A dolgozó fogvatartottak a körleten elhelyezett, - a reintegrációs tiszt gondozásában lévő - ládába is elhelyezhetik a feladni kívánt leveleiket a munkára történő kivonuláskor. A levél tiltott tárgyat nem tartalmazhat. Fontosabb leveleit saját érdekében célszerű ajánlott levél formájában továbbítani. A levelezésben pontos címzést használjon, a borítékon pontosan tüntesse fel a feladót, erre a levélküldő figyelmét is hívja fel. A szükségleti cikkek vásárlásakor megveheti a levelezéshez szükséges kellékeket, eszközöket, illetve kapcsolattartója csomagban, levélben azokat beküldheti. Ha a kapcsolattartó nem fizette meg az intézetbe küldött levél postaköltségét, az intézet visszaküldi a levelet a feladónak. Ilyen esetben írásban vállalhatja, hogy a szükséges összeget megfizeti. A postai kézbesítés késedelmes teljesítése miatt történő határidő elmaradásokért az intézet nem vállal felelősséget.

A fogvatartott részére érkezett levelet az intézet legkésőbb a második munkanapon a fogvatartott után küldi, ha

• más intézetbe, vagy rendőrségi fogdába szállították;

• az intézetből engedélyezett távolléte esetén, az intézetbe történő visszaérkezése a levél

 érkezésétől számított tíz napon túl várható;

• időközben a szabadítására került sor.

A hozzátartozókat a fogvatartott köteles tájékoztatni, hogy értéket csak ajánlott, vagy értékborítékban küldjenek be. A levélben beküldött értékekért az intézet nem vállal felelősséget.